ועדת העבודה, הרווחה והבריאות, כנסת 18, פרוטוקול מספר 303, 2010-06-21 09:30

חיים כץ: שלום, אני פותח את ישיבת הוועדה.

חיים כץ: חה"כ שלי יחימוביץ, בבקשה.

שלי יחימוביץ': הצעת החוק הזו נעשתה בשיתוף פעולה מלא עם הממשלה, והיא גם הורחבה במהלך העבודה עליה לפי בקשת התמ"ת.

שלי יחימוביץ': בשבועיים האחרונים נותרו עוד אי אלו אי הסכמות קלות שנפתרו אתמול והיום, למעט סוגיית מיקום סעיף מסוים שלגביו אפשר יהיה להסמיך את הייעוץ המשפטי של הוועדה לעבוד מול התמ"ת ולסגור את העניין.

שלי יחימוביץ': מלבד לזה, אפשר לקרוא את הצעת החוק ולהצביע עליה.

שלי יחימוביץ': אני מציעה שאייל יסכם את ההסכמות שהושגו.

חיים כץ: אנחנו נעבור להקראה סעיף-סעיף.

חיים כץ: מי שיש לו מה להעיר, יוכל להעיר.

יעקובית ישפה: קוראת סעיף 1: בחוק שוויון ההזדמנויות בעבודה, התשמ"ח-1988 (להלן – החוק העיקרי), בסעיף 9, אחרי סעיף קטן (ב) יבוא: "(ג) בלי לגרוע מהוראות סעיף קטן (א), בתובענה בשל הפרת הוראות סעיף 2, תהא חובת ההוכחה על הנתבע כי פעל שלא בניגוד להוראות סעיף 2, אם הוכח כי דרש, באופן ישיר או עקיף, מעובד או מדורש עבודה, מידע בנושא שהפליה בשלו אסורה מחמת הטעמים המפורטים בסעיף קטן 2(א)".

אייל לב ארי: צריך היה לומר: בתובנה של עובד או של דורש עבודה.

אייל לב ארי: זה נשמט, אבל זה קיים בנוסח שהובא בקריאה הראשונה.

אייל לב ארי: אמנם בהמשך זה קיים, אבל אנחנו מבקשים להכניס את זה.

חיים כץ: האם יש למישהו משהו להעיר?

חיים כץ: אם כך, אנחנו מצביעים על סעיף 1.

חיים כץ: ה צ ב ע ה בעד – 1 נגד – אין נמנעים – אין סעיף 1 אושר

יעקובית ישפה: קוראת סעיף 2: בסעיף 15 לחוק העיקרי, אחרי סעיף קטן (ג) יבוא: "(ד) בהליך פלילי בשל הפרת הוראות סעיף 2, חזקה כי הנאשם פעל בניגוד להוראות הסעיף האמור, אם דרש, באופן ישיר או עקיף, מעובד או מדורש עבודה, מידע בנושא שהפליה בשלו אסורה מחמת הטעמים המפורטים בסעיף 2(א), אלא אם כן הוכיח הנאשם אחרת".

חיים כץ: האם יש למישהו משהו להעיר?

חיים כץ: אם כך, אנחנו מצביעים על סעיף 2.

חיים כץ: ה צ ב ע ה בעד – 1 נגד – אין נמנעים – אין סעיף 2 אושר

יעקובית ישפה: קוראת סעיף 3: בסעיף 21 לחוק העיקרי, אחרי סעיף קטן (ג) יבוא: "(ד) הוראות סעיף 9(ג) ן-15(ד) לא יחולו על נתבע או נאשם, לפי העניין, אם המידע נדרש כאמור באותם סעיפים כדי למלא אחר הוראות נציבות שוויון הזדמנויות בעבודה לפי סעיפים 18י ו-18יא, לפי חוק לעניין ייצוג הולם או שהוא נדרש במסגרת תכנית לקידום שוויון בעבודה.

יעקובית ישפה: לעניין זה, "תכנית לקידום שוויון בעבודה" – תכנית הכוללת הוראות בדבר העדפה מתקנת בקבלה לעבודה או בקידום בעבודה, של בני קבוצה מסוימת שאישר משרד ממשלתי או שמשרד ממשלתי מממן אותה באופן מלא או חלקי".

אייל לב ארי: היה לנו דו שיח עם משרד התמ"ת ומשרד המשפטים לגבי המיקום ולגבי נושאים נוספים.

אייל לב ארי: סעיף 21 דן באי התחולה, על מי לא חל החוק.

חיים כץ: האם יש בזה משהו מהותי?

אייל לב ארי: לדעתי, כן.

אייל לב ארי: זו לא רק שאלה של המיקום, אלא גם שאלה של הניסוח.

חיים כץ: אז זה משהו אחר.

אייל לב ארי: בסעיף 21 לא רואים העדפה של עובד שהוא בן משפחה.

חיים כץ: איפה אתה מבקש שזה יהיה?

אייל לב ארי: אנחנו שוקלים, האם יש מקום לשים את זה בסעיף 3, שמדבר על שמירת זכויות.

אייל לב ארי: סעיף 3א קובע, שהוראה שנקבעה בחיקוק, בהסכם קיבוצי או בחוזה עבודה בקשר להריון, שמירת הריון וכו', אין בה אפליה.

אייל לב ארי: השאלה היא, האם לגבי תוכניות שיוכרו להעדפה מתקנת לא יראו בהן אפליה לפי חוק שוויון זכויות בעבודה.

חיים כץ: מה הם אומרים?

דן אורן: אני מסכים עם מה שנאמר כאן.

דן אורן: לדעתי, אלה עניינים של טכניקה בחקיקה ולא חייבים לסכם זאת בוועדה.

חיים כץ: הצעת החוק הבשילה, ואנחנו רוצים להעביר אותה לקריאה שנייה ושלישית.

חיים כץ: אנחנו לא רוצים להיות תלויים בשום משרד ממשלתי, שעד שהוא יקבע תקנות ומיקום זה ייקח 7 שנים.

דן אורן: זה עניין של ניסוח.

דן אורן: אם הוועדה מסמיכה את היועץ המשפטי של הוועדה, היא תלויה רק בכך שהיועץ המשפטי של הוועדה ישקול ניסוח כזה או אחר בהתייעצות עם גורם כזה או אחר.

חיים כץ: לזה אנחנו לא מתנגדים.

שלי יחימוביץ': רק שיעשו את זה היום.

חיים כץ: היום או מחר, כך ששבוע הבא נוכל להגיש את זה.

חיים כץ: מבחינתנו, זה בסדר.

אייל לב ארי: עוד נקודה שעלתה לגבי אי התחולה שמוצעת כאן – מדובר כאן על כך שהיפוך הנטל לא יחול בין היתר כדי למלא אחרי הוראות נציבות שוויון הזדמנויות בעבודה.

אייל לב ארי: אנחנו אישית הסכמנו שזה בסדר גם אם המעסיק פעל בהתאם להוראות שנתן גוף ציבורי לפי דין.

אייל לב ארי: כלומר, כאשר היתה דרישה של גוף ציבורי שפועל.

שלי יחימוביץ': אז תוסיפו את המילים: שנתן גוף ציבורי לפי דין.

אייל לב ארי: בסדר.

אייל לב ארי: אני פשוט חייב לידע את הוועדה.

דן אורן: אני לא בטוח.

דן אורן: על זה היה דין ודברים בינינו.

דן אורן: צריך להבין שמה שעושים פה זה לא שיוצרים איסור מוחלט לשאול שאלות כאלה ואחרות הקשורות לנושאים שעשו לגביהם אפליה.

דן אורן: זו היתה ההצעה המקורית, אבל ההצעה שעומדת עכשיו על הפרק היא הצעה היוצרת חזקה.

דן אורן: גם בלי הסעיף הזה זה רק יוצר חזקה.

דן אורן: כל מה שאמרנו בסעיף הזה, הוא שאם יש מעסיק שפועל בשדה השוויון ונוקט בפעולות אקטיביות בתחום השוויון, אותו נפטור מההוראות.

שלי יחימוביץ': האם אתה מוכן לסעיף הזה או לא?

דן אורן: אני חושב שהוא מרחיק לכת.

שלי יחימוביץ': אז בואו נרד מזה.

שלי יחימוביץ': אני לא אתעקש על הדבר הזה.

אייל לב ארי: היפוך הנטל לא יחול לא רק לגבי הוראות שדרשה נציבות שוויון בעבודה, אלא גם הוראות שנתן גוף ציבורי.

דן אורן: אני חושב שזה יותר מדי רחב בשביל הפטור המפורש הזה.

שלי יחימוביץ': האם אתם מתנגדים להכניס את הסעיף הזה?

דן אורן: כן.

דן אורן: אני חושב שזה לא נכון להרחיב פה.

שלי יחימוביץ': דבי, מה את אומרת?

דבורה אליעזר: אחרי שדנו על זה עם דן, קיבלנו עמדה מוסכמת בנושא הזה.

דבורה אליעזר: אני מבינה מאיפה אייל מציע את הדברים.

דבורה אליעזר: בעצם רוצים לנסות ולפטור גם מי שמבקש את המידע מכוח דינים אחרים.

דבורה אליעזר: מבחינה מהותית, אני חושבת שיש בזה בשר, יש בזה צדק.

דבורה אליעזר: כיוון שאנחנו מדברים על חזקה, אנחנו מפחדים שישתמשו ביציאה הזו מהחזקה גורמים שלא ראויים לצאת מהחזקה עצמה.

דבורה אליעזר: זה החשש של דן, ואני מוכנה לתמוך בו.

שלי יחימוביץ': אני מקבלת את זה, ואני אוותר על התוספת הזו.

אייל לב ארי: לגבי תוכנית לקידום השוויון בעבודה – בנוסח של משרד המשפטים ומשרד התמ"ת מדובר רק על תוכנית בדבר העדפה מתקנת, שאישר משרד ממשלתי או שמשרד ממשלתי מממן אותה.

אייל לב ארי: העלינו את השאלה, האם אין להוסיף תוכנית פרטנית של מעסיק הפועל לפיה, גם אם היא לא קיבלה אישור ממשלתי ויש בה קידום של העדפה מתקנת, ובלבד שהמעביד יפעל לפיה.

אייל לב ארי: כלומר, לא די שיש שלט או תוכנית שהמעביד אומר: "אני נותן העדפה מתקנת לכל הבלונדינים".

אייל לב ארי: הוא צריך לבוא ולהראות שאכן הוא קיבל לעבודה את אותם אנשים.

אייל לב ארי: כלומר, זה לא לקבל אדם אחד או שנתיים.

אייל לב ארי: הוא צריך להראות שהוא אכן עשה פעולות אקטיביות לאותו קידום שוויון.

שלי יחימוביץ': האם הוא יצטרך להוכיח את זה בבית המשפט?

אייל לב ארי: בוודאי.

אייל לב ארי: הוא יצטרך להראות את זה.

דן אורן: מבחינתנו, מה שמציע היועץ המשפטי לוועדה מקובל.

דן אורן: האם אתה יכול להקריא את הניסוח?

חיים כץ: אתם אחרי הישיבה הולכים לשבת ולנסח את שני הסעיפים, כדי שאנחנו נוכל בשבוע הבא להביא את זה לקריאה שנייה ושלישית.

חיים כץ: מי בעד סעיף 3 אחרי התיקונים שהקראנו?

דבורה אליעזר: כאשר אנחנו נבחן את המיקום, נבחן האם המיקום יכול להיות בסעיף 9 עצמו.

דבורה אליעזר: כלומר, או בסעיף 21 או בסעיף 9.

חיים כץ: האם בסעיף 10 זה לא יכול להיות?

דבורה אליעזר: בסעיף 10 לא.

חיים כץ: מי בעד סעיף 3 עם התיקונים?

חיים כץ: ה צ ב ע ה בעד – 1 נגד – אין נמנעים – אין סעיף 3 אושר

יעקובית ישפה: קוראת סעיף 4: 4.

יעקובית ישפה: בחוק שוויון זכויות לאנשים עם מוגבלות, התשנ"ח -1998 – (1) בסעיף 13, במקום "9(א)" יבוא "9(א) ו-(ג)".

יעקובית ישפה: (2) בסעיף 15, אחרי סעיף קטן (ג) יבוא: "(ד) בהליך פלילי בשל הפרת הוראות סעיף 8, חזקה כי הנאשם פעל בניגוד להוראות הסעיף האמור, אם דרש, באופן ישיר או עקיף, מעובד או מדורש עבודה, מידע בנושא מוגבלותו, אלא אם כן הוכיח הנאשם אחרת" (3) אחרי סעיף 15 יבוא: "15א אי תחולה הוראות סעיף 15(ד) וסעיף 13 לעניין תחולת סעיף 9(ג) לחוק שוויון ההזדמנויות בעבודה, תשמ"ח-1988, לא יחולו על נאשם או נתבע, לפי העניין, אם מתקיים אחד מאלה: המידע נדרש כאמור באותם סעיפים כדי למלא אחר הוראות לפי חוק לעניין התאמות לאנשים עם מוגבלות או לעניין ייצוג הולם או העדפה לאנשים עם מוגבלות, בקבלה לעבודה או בקידום בעבודה .

יעקובית ישפה: המידע נדרש כאמור במסגרת תוכנית לקידום שוויון בעבודה.

יעקובית ישפה: בסעיף זה – "התאמות" – כהגדרתן בסעיף 8(ה).

יעקובית ישפה: "תכנית לקידום שוויון בעבודה" – תכנית בכתב הכוללת הוראות בדבר התאמות לאנשים עם מוגבלות או העדפה מתקנת בקבלה לעבודה או בקידום בעבודה לאנשים עם מוגבלות .

אייל לב ארי: יש לי הערה טכנית.

אייל לב ארי: ספק אם צריך להוסיף את סעיף 15א כאי תחולה, בגלל ההפניה לסעיף 21.

אייל לב ארי: יכול להיות שמבחינה טכנית נצטרך לבוא ולכתוב, שסעיף 21 של חוק שוויון הזדמנויות יקרא אחרת.

דן אורן: זה במסגרת ההסמכה.

חיים כץ: האם למישהו יש הערות?

חיים כץ: אם כך, מי בעד סעיף 4?

חיים כץ: ה צ ב ע ה בעד – 1 נגד – אין נמנעים – אין סעיף 4 אושר

חיים כץ: העבודה על הצעת החוק הושלמה לקראת קריאה שנייה ושלישית במליאה.

חיים כץ: אני מקווה, שחברי הכנסת יצביעו במליאה כמו שהצביעו חברי הכנסת בוועדה והחוק יאושר.

חיים כץ: אני מקווה, שתימנע אפליה ולא יצטרכו להשתמש בו, ובא לציון גואל.

חיים כץ: תודה רבה, הישיבה נעולה.